dfea7f7541863a110fa9389e5f350862
samsung galaxy a50: Η χρυσή τομή!
techpress.gr
2020.10

> **Θέλετε ό,τι πιο σύγχρονο έχει να σας προσφέρει η τεχνολογία αλλά δίχως να δαπανήσετε μια περιουσία; Στην καρδία της ανανεωμένης σειράς** **galaxy** **a** **βρίσκεται μια συσκευή που μπορεί να σας το υποσχεθεί…** 


[![](https://www.techpress.gr/wp-content/uploads/2019/05/a50_r-perspective_blue_small-298x300.jpg)](https://www.techpress.gr/wp-content/uploads/2019/05/a50_r-perspective_blue_small.jpg)Αν αφήσουμε στην άκρη τα αναρίθμητα benchmarks και τις λεπτομερείς αναλύσεις των τεχνικών προδιαγραφών, θα διαπιστώσουμε πως κατ’ ουσία δεν είναι πάνω από τέσσερα τα χαρακτηριστικά που μας κάνουν να νιώθουμε πως έχουμε στα χέρια μας ένα αξιόλογο smartphone: κάμερα, αυτονομία, επιδόσεις και οθόνη. Το «καρέ» αυτό της επιτυχίας διαθέτει εγγυημένα το samsung galaxy a50, μια τιμολογιακά mid-range συσκευή που δεν διστάζει ωστόσο να «κλέψει» αρκετά premium στοιχεία από μοντέλα της high-end κατηγορίας. Ξεκινάμε από την  6,4 ιντσών οθόνη που δεν εντυπωσιάζει μόνο με το μέγεθός της αλλά και με την ποιότητά της, μιας και η τεχνολογία super amoled σε συνδυασμό με την ανάλυση full hd+ (2340×1080 pixels) μας χαρίζει ασυναγώνιστα ζωντανά χρώματα σε εξαιρετική ευκρίνεια. Ο infinity-u σχεδιασμός της περιορίζει το notch της selfie κάμερας στο ελάχιστο, ενώ ο σαρωτής δαχτυλικών αποτυπωμάτων έχει «κρυφτεί» κάτω από την οθόνη, αφήνοντας τον μέγιστο δυνατό ελεύθερο χώρο στο περιεχόμενο. Καμία αμφιβολία για τις επιδόσεις δεν επιτρέπει ο οκταπύρηνος exynos 9610 με ταχύτητες που αγγίζουν έως και τα 2.3ghz και πιστό σύμμαχο τα 4gb της μνήμης ram. Εξίσου απλόχερα, η samsung έχει εφοδιάσει τη συσκευή με 128gb αποθηκευτικού χώρου, επεκτάσιμα έως τα 512gb με κάρτα microsd. Και στον τομέα της συνδεσιμότητας συναντάμε premium χαρακτηριστικά, όπως dual band wifi γενιάς ac, bluetooth γενιάς 5.0 και nfc. Για το πόσο θα απολαμβάνετε τα παραπάνω, δίχως να χρειαστεί να προστρέξετε στην πλησιέστερή σας πρίζα, φροντίζει η μπαταρία των 4.000mah. Δεν προσφέρει απλά μεγάλη αυτονομία, αλλά χάρη στην ταχεία φόρτιση των 15w, καθίσταται ετοιμοπόλεμη σε χρόνο μηδέν! Όσον αφορά στο σχεδιασμό, η τεχνοτροπία 3d glasstic δίνει μια ιδιαίτερα… απροσδιόριστη αίσθηση στην πλάτη, κάτι ανάμεσα σε γυαλί και πλαστικό, δίχως να επηρεάζει αρνητικά το πάχος της συσκευής, το οποίο περιορίζεται μόλις στα 7,7 χιλιοστά.

**Απλά διαλέξτε το θέμα και φωτογραφίστε!** 

Και ερχόμαστε σε ένα από τα σημαντικότερα κριτήρια στην αγορά κινητού, την κάμερα. Η τριπλή κύρια κάμερα του galaxy a50 μπορεί να αναγνωρίσει τις απαιτήσεις κάθε σκηνής και να αλλάξει αυτόματα από ευρυγώνια (78ο) σε υπερευρυγώνια λήψη (123ο), προκειμένου να χωρέσει όλη την παρέα σας στο κάδρο δίχως να χρειάζεται να απομακρυνθείτε αρκετά μέτρα προς τα πίσω. o αισθητήρας βάθους επιτρέπει live focus και bokeh εφέ στα πορτρέτα σας, αν και αυτό που λατρεύουμε περισσότερο στην εφαρμογή κάμερας της samsung είναι η λειτουργία ανίχνευσης ελαττωμάτων, η οποία μας ειδοποιεί για λήψεις με κλειστά μάτια, θολά σημεία ή ακατάλληλο οπίσθιο φωτισμό, προκειμένου να μην χάσουμε τη στιγμή, τραβώντας μια μέτρια φωτογραφία. Παράλληλα, η τεχνητή νοημοσύνη επιτρέπει στη λειτουργία scene optimizer να ρυθμίσει ιδανικά τα επίπεδα φωτεινότητας και κορεσμού, ανάλογα με το θέμα που έχετε μπροστά σας. Και για όσους δεν ζουν χωρίς αναρτήσεις στα social media, αυτοκόλλητα, φίλτρα και σφραγίδες ar μπορούν να εμπλουτίσουν τις φωτογραφίες, ενώ η 25mp selfie-cam… καταξιώνει τον κάτοχό της!

**Όλοι δικαιούνται μια ψηφιακή βοηθό…**

Τι κι αν μιλάμε για ένα smartphone που κοστίζει λιγότερο από τα μισά χρήματα ενός flagship; Η samsung αποφάσισε πως και η μεσαία κατηγορία έχει δικαίωμα στον ψηφιακό της… μπάτλερ, την bixby! Αν και προς το παρόν δεν είναι διαθέσιμη στα ελληνικά, αυτό δεν μας εμποδίζει να της ζητήσουμε να εκτελέσει οποιαδήποτε εργασία επιθυμούμε στα αγγλικά, ενώ συνεχώς βελτιώνεται μαθαίνοντας από τις συνήθειές μας. Επιπλέον, το bixby vision είναι ενσωματωμένο στην εφαρμογή της κάμερας προκειμένου να μπορείτε να μεταφράζετε έγγραφα, να μετατρέπετε επαγγελματικές κάρτες σε επαφές κ.α.



---


**Μας άρεσε**
* samoled οθόνη με ενσωματωμένο σαρωτή δαχτυλικού αποτυπώματος
* Μπαταρία 4.000mah με 15w ταχεία φόρτιση
* Τριπλή κάμερα…


**Δεν μας άρεσε** 
* …που όμως δυσκολεύεται λίγο σε συνθήκες χαμηλού φωτισμού




---


**Τεχνικά χαρακτηριστικά**


---


* **Οθόνη**: 6,4 ιντσών samoled infinity-u, αναλογίας 18:9, fhd+ ανάλυσης 2340×1080 pixel, 16 εκατ. χρωμάτων
* **Επεξεργαστής**: octa-core exynos 9610 (10nm) με 4xcortex-a73@2.3ghz και 4xcortex-a53@1.7 ghz, mali-g72 mp3 gpu
* **Μνήμη**: 4gb ram
* **Αποθηκευτικός χώρος**: 128gb επεκτάσιμος με κάρτα microsd (έως 512gb)
* **Κάμερα**: Τριπλή κύρια κάμερα με led flash, 25mp (ευρυγώνιος φακός f/1.7) με pdaf, 8mp (υπερευρυγώνιος φακός f/2.2) , 5mp (αισθητήρας βάθους f/2.2) και selfie camera 25mp (f/2.0) hdr, video 1080p@30fps
* **Συνδεσιμότητα**: wi-fi 802.11b/g/n/ac, dual band 2.4ghz & 5ghz  bluetooth 5.0, nfc
* **extras****:** gps/a-gps/glonass/ beidou/galileo, on-screen σαρωτής δακτυλικών αποτυπωμάτων, fm radio, ant+, usb type-c, 3,5 mm υποδοχή ακουστικών, ψηφιακή βοηθός bixby, dual sim
* **Δίκτυο**:  4g
* **Μπαταρία**: 4.000mah (15w ταχεία φόρτιση)
* **Λειτουργικό**: android 9.0 pie
* **Διαστάσεις**: 158,5x74,7x7,7 χιλ.
* **Βάρος**: 166 γρ.
